b'\n_START_ARTICLE_\nOver Jerstal-Kredsen\n_START_PARAGRAPH_\nOver Jerstal-Kredsen er navnet p\xc3\xa5 en germansk kulturgruppe, som var dominerende i det nordlige S\xc3\xb8nderjylland i \xc3\xa6ldre romersk jernalder (fra cirka 50 f.Kr. til ca. 200 e.Kr). Folkestammens navn kendes ikke, s\xc3\xa5 omr\xc3\xa5det er opkaldt efter en st\xc3\xb8rre gravplads umiddelbart vest for den lille landsby Over Jerstal._NEWLINE_Karakteristisk for stammeomr\xc3\xa5det er lerkarrenes specielle form og ornamentik. Over Jerstal-kredsens grave bestod overvejende af brandgrave, men der findes ogs\xc3\xa5 jordf\xc3\xa6stegrave. Bebyggelsen bestod af flere landsbyer af forskellig st\xc3\xb8rrelse samt st\xc3\xb8rre og mindre enkeltg\xc3\xa5rde. Det formodes, at stammen var ledet af mindst seks storfamilier._NEWLINE_Med jydernes ekspansion mod syd samt anglernes ekspansion mod nord blev stammeomr\xc3\xa5det mindre og blev omkring \xc3\xa5ret 200 helt opslugt af nabostammerne. Over Jerstal-kredsen indgik derefter i den s\xc3\xa5kaldte jyske sydgruppe. Sydgruppen kom efterh\xc3\xa5nden til at omfatte omr\xc3\xa5det fra Randers Fjord og Limfjorden i nord ned til Olgerdiget og Vid\xc3\xa5en i syd. Over Jerstal-Kredsen udg\xc3\xb8r sammen med jyderne, anglerne og ambronerne en af de germanske stammegrupper i jernalderens S\xc3\xb8nderjylland/Slesvig.'